Lukuaika noin 1 min

Nokian 3310 -puhelin lanseerattiin Intiassa viime viikolla ja monet intialaiset mediat epäilivät paikalliseen hintatasoon nähden kalliin peruskännykän menestyvän maan kilpailukykyisillä markkinoilla. Laitteen hinnaksi ilmoitettiin 3310 rupiaa eli noin 47 euroa. Samalla hinnalla on tarjolla useampi älypuhelinmalli. HMD:n mukaan laite on nyt kuitenkin loppuunmyyty ainakin isoissa kaupungeissa. “Suosio yllätti meidän täysin”, kertoo Risha Magu HMD:n Intian viestinnästä Kauppalehdelle. ”Myynti on ollut ilmiömäistä, laitteet ovat myyneet kuin häkä”, hän jatkaa. Kriitikoiden mukaan 3310 -puhelimen parasta ennen -päivämäärä meni ohi jo kauan sitten ja monet arvelivat kyseessä olevan vain markkinointikikan, jolla HMD haluaa myydä uusia älypuhelimiaan. Maan markkinoille on ehtinyt jo ilmestyä kaksi retrokännykän kloonia. Intialainen puhelinvalmistaja Darago toi markkinoille oman Darago 3310 -laitteen, joka on erehdyttävästi Nokian retrokännykän näköinen, mutta se on hinnaltaan vain reilut kymmenen euroa. Toinen intialainen laitevalmistaja on myös hypännyt retrokännykkäboomiin mukaan. Micromaxilla on laite nimeltä X1i-2017, jonka hinta on noin 20 euroa. Laite muistuttaa erehdyttävästi Nokian ikonista puhelinta toimintoineen ja ulkokuorineen. Molemmat kopiolaitteet ovat loppuunmyytyjä ainakin suurimmista verkkokaupoista. Nokia 3310 -puhelinta ei ole saatavilla verkkokaupoissa Intiassa.